ET
L 121/136
Euroopa Liidu Teataja
5.5.2023
VIII LISA
GUYANA PUIDU SEADUSLIKKUSE TAGAMISE SÜSTEEMI (GTLAS) TOIMIVUSE HINDAMISE KRITEERIUMID
TAUSTTEAVE GTLASi ühine sõltumatu tehniline hindamine tehakse enne liitu eksporditava puidu FLEGT-litsentsimise algust.
Selles ühises tehnilises hindamises hinnatakse kogu süsteemi, et teha kindlaks, kas GTLASi funktsioonide ja toimimise tagamiseks on kavandatud piisavad mehhanismid.
Hindamise käigus vaadatakse läbi süsteemi kirjeldus, pöörates erilist tähelepanu pärast käesoleva lepingu jõustumist tehtud muudatustele.
Sõltumatu tehnilise hindamise juhised lepivad lepinguosalised kokku ühises järelevalve- ja läbivaatamiskomitees (ühiskomitee).
Sõltumatu tehniline hindamine hõlmab järgmist: — seaduslikkuse määratlus, milles loetletakse Guyana õigusaktid, mida tuleb litsentsi väljastamiseks järgida; — tarneahela kontroll puittoodete jälgimiseks alates metsast kuni ekspordikohani või müügikohani siseturul ning impordipunktist ekspordikoha või müügikohani siseturul; — kontrollimenetlused seaduslikkuse määratluse kõigi elementide järgimise kindlakstegemiseks ja tarneahela kontrolliks; — ekspordisertifikaatide ja FLEGT-litsentside väljastamise kord ning — sõltumatu audit, et tagada süsteemi kavakohane toimimine.
Tuginedes teiste lepingutega saadud kogemustele, võib GTLASi hindamisel kasutada järkjärgulist lähenemisviisi, mille abil saab hindamise käigus tuvastatud puudusi ja GTLASi nõuetele mittevastavuse juhtumeid parandusmeetmete kavandatud rakendamise kaudu järk-järgult lahendada.
1.
SEADUSLIKKUSE MÄÄRATLUS Seaduslikult toodetud puidu määratlus põhineb Guyanas kohaldataval õigusraamistikul, mis hõlmab järgmist: — ülestöötamisõigused: metsakontsessioonide jaotamine ja seaduslike õiguste andmine puidu ülestöötamiseks seaduslikult määratud piirides. — Metsatööd: metsamajandamise ja metsatöödega seotud õiguslike nõuete täitmine, sealhulgas asjakohaste keskkonna- ja sotsiaalõigusaktide järgimine. — Tasud ja maksud: metsa ülestöötamise ja raieõigustega otseselt seotud maksude, litsentsitasude ja lõivude (või mis tahes muu muudetud tulusüsteemi) nõuete täitmine. — Teised kasutajad: selliste kolmandate isikute, keda võiksid metsa raieõigused mõjutada, maaomandiõigustest või maa ja ressursside kasutusõigustest kinnipidamine kõnealuste õiguste olemasolu korral. — Kaubandus ja toll: kaubandus- ja tolliprotseduure käsitlevate õigusnõuete järgimine.
Põhiküsimused 1.1.
Kas õiguslikud nõuded on seaduslikkuse määratluses selgelt kindlaks määratud?
1.2.
Kas seaduslikkuse määratluse iga osa puhul on täpselt määratletud põhimõtted, kriteeriumid ja näitajad, mida võib kasutada vastavuse kontrolliks?